Ændret forslag til EUROPA-PARLAMENTETS OG RÅDETS DIREKTIV om energieffektivitetskrav for forkoblinger til lysstofbelysning

(forelagt af Kommissionen i henhold til EF-traktatens artikel 250, stk. 2)

BEGRUNDELSE

Efter at Europa-Parlamentet har vedtaget sin udtalelse ved førstebehandlingen den 20. Januar 2000, forelægger Kommissionen et ændret forslag for Rådet i henhold til EF-traktatens artikel 250, stk. 2.

Hensigten med det ændrede forslag er at korrigere og tydeliggøre det oprindelige forslag, samtidig med at dets generelle struktur og mål bibeholdes.

Af Europa-Parlamentets 19 ændringsforslag er de 15 accepteret, og endnu ét er accepteret i princippet men formuleret anderledes.

Kommissionen har accepteret, at der er behov for en vis stramning af forslaget, hvis der skal opnås en væsentlig nedsættelse af CO2-emissionen. Kommissionen har derfor accepteret første del af Europa-Parlamentets ændringsforslag nr. 1 om tydelig angivelse af, at direktivets mål bør være at bevæge markedet for forkoblinger over mod elektroniske forkoblinger.

Kommissionen deler Europa-Parlamentets synspunkt, at en dynamisk tilgang er påkrævet, især indførelse af et tredje hold effektivitetskrav på et senere tidspunkt. Kommissionen finder det imidlertid vanskeligt at fastsætte et tredje hold krav i forslaget, således som Europa-Parlamentet foreslår det. Følgelig foreslår Kommissionen at evaluere den tekniske og økonomiske situation efter, at andet niveau er trådt i kraft, og derefter i samråd med de interesserede parter fastslå, hvilke teknisk/økonomiske krav til effektivitet der er optimale, og hvordan de bedst kan opfyldes. Der kan f.eks. blive tale om en frivillig aftale med producenterne eller et nyt forslag med nye krav ledsaget af et mandat til standardiseringsorganisationerne eller en ændring af nærværende forslag. Derfor har Kommissionen ikke accepteret ændringsforslag nr. 17, 19 og 20.

Kommissionen deler Europa-Parlamentets ønske om en effektiv håndhævelse af direktivet og kan derfor acceptere Europa-Parlamentets ændringsforslag nr. 12.

Alle de tekniske ændringsforslag (nr. 3, 4, 5, 6, 7, 8, 9, 10, 11, 12 og 14) om at præcisere forkoblinger "enten som særskilte komponenter eller monteret i belysningsudstyr" har Kommissionen accepteret, da de bedre afgrænser forslagets anvendelsesområde.

Ændringsforslag nr. 15 og 16 om forlængelse af overgangsperioden for første fase er ligeledes acceptable.

1999/0127 (COD)

Ændret forslag til EUROPA-PARLAMENTETS OG RÅDETS DIREKTIV om energieffektivitetskrav for forkoblinger til lysstofbelysning

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Det Økonomiske og Sociale Udvalg [2],

[2] EFT C [...] af [...], s. [...].

i henhold til fremgangsmåden i artikel 251 i traktaten [3], og

[3] EFT C [...] af [...], s. [...].

ud fra følgende betragtninger:

(1) Det er vigtigt at fremme foranstaltninger, der kan sikre, at det indre marked fungerer tilfredsstillende.

(2) I Rådets resolution af 15. januar 1985 om forbedring af medlemsstaternes energibesparelsesprogrammer opfordres medlemsstaterne til at fortsætte og i givet fald øge deres bestræbelser på at fremme en mere rationel energiudnyttelse gennem udformning af en integreret energibesparelsespolitik.

(3) Lysstofbelysning andrager en betydelig del af EU's elforbrug og dermed af det samlede energiforbrug; forskellige modeller for forkoblinger til lysstofbelysning på EU-markedet har meget forskellige energiforbrug for en given lampetype, dvs. meget forskellig energieffektivitet.

(4) Nogle medlemsstater er tilsyneladende i færd med at vedtage bestemmelser vedrørende energieffektiviteten for forkoblinger til lysstofbelysning, der kan medføre hindringer for samhandelen med disse varer inden for EU.

(5) det er hensigtsmæssigt at tage et højt beskyttelsesniveau som udgangspunkt, når det drejer sig om forslag til indbyrdes tilnærmelse af medlemsstaternes love eller administrative bestemmelser om sundhed, sikkerhed, miljøbeskyttelse og forbrugerbeskyttelse; dette direktiv sikrer et højt beskyttelsesniveau for miljøet og for forbrugerne, idet det sigter på at forbedre energieffektiviteten for forkoblinger betydeligt.

(6) vedtagelsen af sådanne foranstaltninger falder ind under EU's kompetence; dette direktivs krav går ikke videre end nødvendigt for at opfylde dets målsætninger og er således i overensstemmelse med traktatens artikel 5.

(7) Traktatens artikel 174 nævner desuden beskyttelse og forbedring af miljøet samt en forsigtig og rationel udnyttelse af naturressourcerne blandt de mål, der skal forfølges ved EU's politik på miljøområdet; elproduktion og -forbrug tegner sig for ca. 30 % af den menneskeskabte emission af kuldioxid (CO2) og ca. 35 % af forbruget af primærenergi i EU; disse andele er stigende.

(8) Rådets beslutning 89/364/EØF af 5. juni 1989 om Fællesskabets handlingsprogram til forbedring af elektricitetsudnyttelsen har en dobbelt målsætning: Forbrugerne skal tilskyndes til at foretrække apparater og udstyr med stor eleffektivitet, og apparaternes og udstyrets effektivitet skal forbedres.

(9) i sine konklusioner af 29. oktober 1990 vedtog Rådet en målsætning, der går ud på at stabilisere CO2-emissionerne i EU på 1990-niveauet senest år 2000; i protokollen under De Forenede Nationers Rammekonvention om Klimaændringer i Kyoto den 10. december 1997 blev der opfordret til emissionsreduktioner for drivhusgasser i EU på 8% i 2012; for at nå dette mål er der behov for mere effektive foranstaltninger, der kan begrænse og mindske CO2-emissionerne i EU.

(10) Ved beslutning 91/565/EØF blev der fastlagt et program, som skal støtte forbedringen af energieffektiviteten i Fællesskabet (SAVE-programmet), og Rådets beslutning 96/737/EF etablerede et nyt flerårigt program (SAVE II-programmet) til videreførelse og styrkelse af det oprindelige SAVE-programs foranstaltninger.

(11) De fleste energieffektive forkoblinger fås i forskellige prislag, og de tjener sig selv ind i form af elbesparelser i løbet af nogle få år; i denne beregning indgår ikke den yderligere fordel, der følger af lavere eksterne omkostninger i forbindelse med elproduktion, f.eks. mindre emissioner af CO2 og andre forurenende stoffer. Det generelle sigte med dette direktiv er at sikre en gradvis forskydning fra de mindre effektive magnetiske forkoblinger over mod de mere effektive elektroniske forkoblinger, der også muliggør energibesparelser ad anden vej, f. eks. ved lysdæmpning.

(12) Dette direktiv, som tager sigte på at fjerne tekniske hindringer i forbindelse med forbedring af energieffektiviteten af forkoblinger til lysstofbelysning, skal følge den »nye metode«, der blev indført ved Rådets resolution af 7. maj 1985 om en ny metode i forbindelse med teknisk harmonisering og standarder, hvori det udtrykkeligt bestemmes, at harmonisering af lovgivningen er begrænset til fastsættelse af, hvilke væsentlige krav den vare, der bringes i handelen, skal opfylde, ved hjælp af direktiver.

(13) Rådet opfordrede i sine konklusioner af 19. juni 1998 til at iværksætte et program omfattende komplementære, fælles og samordnede foranstaltninger, som f.eks. forbedrede og dynamiske produktstandarder for energieffektivitet.

(14) Det er nødvendigt at fastlægge effektive håndhævelsesbestemmelser for at sikre en korrekt gennemførelse af direktivet, sikre producenterne lige konkurrencevilkår og beskytte forbrugernes rettigheder.

(15) Rådets afgørelse 93/465/EØF af 22. juli 1993 om modulerne for de forskellige faser i procedurerne for overensstemmelsesvurdering og regler om anbringelse og anvendelse af »CE-overensstemmelsesmærkningen« med henblik på anvendelse i direktiverne om teknisk harmonisering bør tages i betragtning.

(16) internationale standarder bør anvendes overalt, hvor det er hensigtsmæssigt af hensyn til den internationale samhandel; forkoblingers elforbrug defineres i henhold til Den Europæiske Standardiseringsorganisations standard EN 50294 af juli 1998, som bygger på en international standard.

(17) forkoblinger til lysstofbelysning, som er i overensstemmelse med energieffektivitetskravene i dette direktiv, skal være forsynet med CE-mærkning og ledsages af de dertil knyttede oplysninger for at kunne bringes i fri omsætning.

(18) dette direktiv omfatter kun forkoblinger til lysstofbelysning, der er tilsluttet lysnettet.

(19) det er umuligt at nå dette direktivs mål gennem en frivillig aftale med den europæiske sammenslutning af belysningsfabrikanter, CELMA, på grund af den store import i EU fra tredjelande,

UDSTEDT FØLGENDE DIREKTIV:

Artikel 1

Dette direktiv finder anvendelse på nye forkoblinger til lysnettilsluttet lysstofbelysning som defineret i bilag I, og de benævnes i det følgende »forkoblinger«.

Følgende forkoblingstyper er ikke omfattet af nærværende direktiv:

- forkoblinger integreret i lamper

- ikke-standardiserede forkoblinger konstrueret specielt til belysningsudstyr til indbygning i møbler (efter europæisk standard EN 60920, punkt 2.1.3)

- forkoblinger til udførsel fra Fællesskabet enten som selvstændige enheder eller monteret i belysningsudstyr.

Artikel 2

1. Medlemsstaterne træffer alle nødvendige foranstaltninger for at sikre, at forkoblinger, der er omfattet af dette direktiv, kun kan bringes i handelen enten som særskilte komponenter eller monteret i belysningsudstyr og tages i brug i EU, hvis den pågældende forkoblings elforbrug er mindre end eller lig med det maksimalt tilladte elforbrug for dets kategori, beregnet efter procedurerne i bilag I, uden dog at bestemmelserne i artikel 9 tilsidesættes.

2. Fabrikanten af en forkobling som omhandlet i dette direktiv, dennes i EU etablerede repræsentant eller den person, der er ansvarlig for markedsføringen af det pågældende apparat i EU enten som særskilt komponent eller monteret i belysningsudstyr, skal påse, at hver enkelt forkobling, der markedsføres enten som særskilt komponent eller monteret i belysningsudstyr, opfylder kravet i stk. 1.

Artikel 3

1. Medlemsstaterne må ikke forbyde, begrænse eller hindre markedsføring eller ibrugtagning på deres område af forkoblinger enten som særskilte komponenter eller monteret i belysningsudstyr, som er forsynet med CE-mærkning, der attesterer, at de er i overensstemmelse med alle bestemmelserne i dette direktiv.

2. Indtil det modsatte bevises, formoder medlemsstaterne, at forkoblinger, der enten som særskilte komponenter eller monteret i belysningsudstyr er forsynet med CE-mærkning efter artikel 5, opfylder alle bestemmelser i dette direktiv.

3. (a) Når forkoblinger enten som særskilte komponenter eller monteret i belysningsudstyr omfattes af andre direktiver, som vedrører andre aspekter og også foreskriver CE-mærkning, formodes produkter med en sådan mærkning at opfylde bestemmelserne i disse andre direktiver, indtil det modsatte bevises.

(b) Hvis fabrikanten i henhold til et eller flere af disse direktiver i en overgangsperiode kan vælge, hvilke regler han vil følge, viser CE-mærkningen imidlertid kun, at forkoblingerne opfylder de direktiver, som fabrikanten anvender. I så fald skal referencerne til de anvendte direktiver som offentliggjort i De Europæiske Fællesskabers Tidende anføres på de dokumenter, vejledninger eller instruktioner, der ledsager produkterne.

(c) Hvis forkoblinger skal udføres fra Fællesskabet som separate enheder eller som komponenter i belysningsudstyr, skal fabrikanten, dennes i EU etablerede repræsentant eller den person, der er ansvarlig for markedsføringen af de pågældende forkoblinger i EU enten som særskilte komponenter eller monteret i belysningsudstyr, tydeligt angive dette i den dokumentation eller instruktion, der ledsager forkoblingerne enten som særskilte komponenter eller monteret i belysningsudstyr.

Artikel 4

Procedurerne for overensstemmelsesvurdering og forpligtelser i forbindelse med CE-mærkning af forkoblinger er angivet i bilag II.

Artikel 5

1. Forkoblingerne skal ved markedsføringen enten som særskilte komponenter eller monteret i belysningsudstyr være forsynet med CE-mærkning, som består af bogstaverne »CE«. I bilag III er vist den model, der skal anvendes. CE-mærkningen skal anbringes synligt, letlæseligt og uudsletteligt på forkoblingen samt eventuelt på emballagen.

2. Det er forbudt at anbringe mærkning på forkoblinger, hvadenten de er særskilte komponenter eller monteret i belysningsudstyr, som kan vildlede tredjemand med hensyn til CE-mærkningens betydning og grafiske udformning. Enhver anden mærkning kan anbringes på forkoblingerne, deres emballage, brugsanvisningen eller andre dokumenter, hvis CE-mærkningen ikke derved bliver mindre synlig eller letlæselig.

Artikel 6

1. Hvis en medlemsstat konstaterer, at CE-mærkningen er blevet anbragt uberettiget, har fabrikanten eller dennes i EU etablerede repræsentant pligt til inden for en måned efter at have modtaget meddelelse herom at sørge for, at produktet igen bringes til at opfylde bestemmelserne, og at overtrædelsen bringes til ophør på de betingelser, som medlemsstaten har fastsat. Hvis hverken fabrikanten eller dennes repræsentant er etableret i EU, påhviler forpligtelsen den person, der er ansvarlig for forkoblingens markedsføring i EU som særskilt komponent eller monteret i belysningsudstyr.

2. Hvis produktet efter en måned fortsat ikke opfylder kravene, træffer medlemsstaten i medfør af artikel 7 alle nødvendige foranstaltninger for at begrænse eller forbyde markedsføring af det pågældende produkt eller sikre, at det trækkes tilbage fra markedet, om nødvendigt ved hjælp af sanktioner, som medlemsstaten træffer afgørelse om.

Artikel 7

1. Enhver beslutning i henhold til dette direktiv om begrænsning af markedsføring af forkoblinger enten som særskilte komponenter eller monteret i belysningsudstyr skal indeholde en præcis begrundelse. Beslutningen meddeles omgående den berørte part, som samtidig informeres om de retsmidler, han har til rådighed efter den pågældende medlemsstats lovgivning, og om tidsfristerne for anvendelse af sådanne retsmidler.

2. Medlemsstaten underretter omgående Kommissionen om en sådan foranstaltning og begrunder sin afgørelse. Kommissionen underretter de øvrige medlemsstater herom.

Artikel 8

1. Medlemsstaterne vedtager og offentliggør senest et år efter vedtagelsen af dette direktiv de love og administrative bestemmelser, der er nødvendige for at efterkomme det. De underretter straks Kommissionen herom.

Medlemsstaterne anvender disse love og bestemmelser senest halvandet år efter direktivets vedtagelse.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

3. Medlemsstaterne skal i en periode på halvandet år efter direktivets vedtagelse tillade markedsføring af forkoblinger, som overholder de betingelser, der var gyldige på deres område på datoen for vedtagelsen af dette direktiv.

Artikel 9

1. Fire år efter vedtagelsen af dette direktiv finder det andet hold maksimalt tilladte elforbrugsværdier som defineret i bilag IA anvendelse.

2. Senest fire år efter vedtagelsen af dette direktiv sammenligner Kommissionen de opnåede og de forventede resultater. Med henblik på en tredje fase i forbedringen af energieffektiviteten overvejer Kommissionen da i samråd med de berørte parter, om der er behov for at udarbejde et tredje hold maksimalt tilladte elforbrugsværdier, som kan forbedre energieffektiviteten for forkoblinger betydeligt. I så fald skal elforbruget og tidspunktet for dets ikrafttræden være både økonomisk og teknisk begrundet under de omstændigheder, der hersker på det pågældende tidspunkt. Der kan endvidere træffes andre foranstaltninger, som måtte findes egnede til at forbedre forkoblingers energieffektivitet.

2 (a) Kommissionen vurderer også, hvor stor en andel af EU's produktion af forkoblinger der udføres fra EU, enten som særskilte komponenter eller monteret i belysningsudstyr. Kommissionen vurderer ligeledes muligheden for i denne sammenhæng at anvende Kyoto-protokollens fleksible mekanisme. Kommissionen fremmer i hensigtsmæssige internationale fora internationale standarder, der er baseret på principperne i dette direktiv.

Artikel 10

Nærværende direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 11

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG I

Metoder til beregning af det maksimalt tilladte elforbrug for en given forkoblingstype samt procedurer for overensstemmelseskontrol

Energieffektiviteten af forkoblingskredsen i lamper bestemmes af den samlede effekt, der tilføres til kredsen. Da dette er en funktion af lampens effekt og forkoblingstypen, er det maksimalt tilladte elforbrug for en given forkobling defineret som den maksimale effekt i forkobling-lampekredsløbet med forskelligt niveau for hver lampeeffekt og forkoblingstype.

For at kunne beregne det maksimalt tilladte elforbrug for en given forkobling må man derfor først se, hvilken kategori typen falder ind under på følgende liste :

Kategori Beskrivelse

1 Forkoblinger til lineære lampetyper

2 Forkoblinger til kompakte lampetyper med to rør

3 Forkoblinger til kompakte, flade lampetyper med fire rør

4 Forkoblinger til kompakte lampetyper med fire rør

5 Forkoblinger til kompakte lampetyper med seks rør

6 Forkoblinger til kompakte lamper af typen 2 D

Det maksimalt tilladte elforbrug udtrykt i W er opstillet i den følgende tabel :

>TABELPOSITION>

Definitioner

Terminologien i dette bilag følger definitionerne i Den Europæiske Standardiseringsorganisations europæiske standard EN 50294 af juli 1998.

BILAG IA

Det andet hold maksimalt tilladte elforbrugsværdier, som finder anvendelse fire år efter vedtagelsen af dette direktiv.

>TABELPOSITION>

BILAG II

Procedurer for overensstemmelsesvurdering (Modul A)

1. Dette modul beskriver den procedure, hvorved fabrikanten eller dennes i EU etablerede repræsentant, der opfylder forpligtelserne i punkt 2, garanterer og erklærer, at forkoblingen opfylder direktivets krav. Fabrikanten anbringer CE-mærkningen på hvert enkelt produceret forkobling og udsteder en skriftlig overensstemmelseserklæring.

2. Fabrikanten udarbejder den tekniske dokumentation, der er beskrevet i punkt 3, og fabrikanten eller dennes i EU etablerede repræsentant stiller den til rådighed for de nationale myndigheder med henblik på inspektion i mindst tre år fra den dato, hvor fremstillingen af forkoblingen er ophørt.

Er hverken fabrikanten eller dennes repræsentant etableret i EU, påhviler pligten til at fremlægge den tekniske dokumentation den person, som er ansvarlig for markedsføringen af forkoblingen i EU.

3. Den tekniske dokumentation skal gøre det muligt at vurdere forkoblingens overensstemmelse med direktivets krav. Dokumentationen skal i det omfang, det er nødvendigt for vurderingen, dække forkoblingens konstruktion, fremstilling og funktion og omfatte:

i) fabrikantens navn og adresse;

ii) en generel beskrivelse af modellen, der gør det muligt klart at skelne den fra andre modeller;

iii) oplysninger, herunder relevante tegninger, om de væsentlige træk ved modellens konstruktion, navnlig forhold, som har en mærkbar betydning for elforbruget;

iv) eventuel brugsanvisning;

v) resultatet af elforbrugsmålinger i henhold til punkt 5;

vi) enkeltheder om disse målingers overensstemmelse med kravene til energiforbrug i henhold til bilag I.

4. Teknisk dokumentation, der er udarbejdet i medfør af andre fællesskabsretsakter, kan anvendes i det omfang, den opfylder kravene i dette bilag.

5. Fabrikanterne af forkoblinger har ansvaret for at bestemme elforbruget for hver enkelt forkobling, der er omfattet af direktivet, efter de procedurer, der er specificeret i europæisk standard EN 50294, samt for apparatets overensstemmelse med kravene i artikel 2.

6. Fabrikanten eller dennes repræsentant opbevarer sammen med den tekniske dokumentation en kopi af overensstemmelseserklæringen.

7. Fabrikanten træffer alle nødvendige foranstaltninger for, at det under fremstillingsprocessen sikres, at de fremstillede forkoblinger er i overensstemmelse med den tekniske dokumentation, der er omhandlet i punkt 2, og med de relevante krav i direktivet.

BILAG III

CE-overensstemmelsesmærkning

CE-overensstemmelsesmærkningen består af bogstaverne »CE« som vist nedenfor :

Hvis mærkningen formindskes eller forstørres, skal modellens størrelsesforhold, som anført ovenfor, overholdes.

CE-mærkningens forskellige bestanddele skal stort set have samme lodrette mål, som ikke må være under 5 mm.